﻿ POLITICI SOCIALE MĂSURI DE ÎMBUNĂTĂŢIRE A ŞANSELOR  TINERILOR PE PIAŢA MUNCII BRÂNDUŞA FECIORU rticolul de faţă conţine recomandări de politici publice în vederea creşterii accesibilităţii tinerilor pe piaţa muncii şi au A la bază rezultatele investigaţiilor desfăşurate în cadrul elaborării tezei de doctorat. Sunt avute în vedere aspecte legate de stimularea spiritului antreprenorial şi creşterea gradului de ocupare a tinerilor. Cuvinte-cheie: ocupare, orientare profesională, şomaj. Politicile vizând ocuparea tinerilor au cunoscut o dinamică ascendentă în ceea ce priveşte ameliorarea acestui fenomen în rândul şomerilor. Această tendinţă este mai evidentă începând din anul 2000, când, potrivit datelor statistice, rata şomajului a scăzut. Politicile guvernamentale în ceea ce priveşte problematica integrării tinerilor în piaţa muncii au cunoscut o accentuare deosebită în ultima vreme, prin adoptarea unor măsuri active de stimulare a inserţiei profesionale şi creării de noi locuri de muncă. În egală măsură, guvernul a fost preocupat de adoptarea şi implementarea prevederilor legislaţiei Uniunii Europene în domeniul politicii sociale. Efectele pozitive s-au făcut simţite în numărul de ansamblu al şomerilor, în special cel al şomerilor de lungă durată cunoscând o scădere semnificativă. Cu toate acestea, tinerii au încă o pondere însemnată în rata generală a şomajului, iar aceste eforturi de sprijinire a accesului tinerilor pe piaţa muncii trebuie continuate. Faptul că România aderă şi participă la proiectele europene de dezvoltare comunitară în domeniul politicilor de ocupare a forţei de muncă începe să aibă ca efect rezultate în ceea ce priveşte diminuarea ratei şomajului structural în rândul tinerilor care beneficiază de aceste măsuri. Un alt aspect care merită menţionat este acela că şi politicile sociale pasive au cunoscut o diverisificare a acţiunilor adoptate şi un exemplu în acest sens îl reprezintă acordarea subvenţiei de la buget pentru salariul absolvenţilor angajaţi în primul an după terminarea şcolii. O atenţie deosebită trebuie acordată în continuare tinerilor şomeri din mediul rural şi celor cu studii medii sau sub medii. Trebuie să existe o armonizare între curricula formării în sistemul de educaţie şi cerinţele pieţei muncii. Există încă o anumită inerţie şi rigiditate a  Adresa de contact a autorului: Brânduşa Fecioru, Facultatea de Sociologie şi Asistenţă Socială, Bd. Schitu Măgureanu nr. 9, sector 5, Bucureşti, e-mail: brandusa.fecioru@adpharma.ro. CALITATEA VIEŢII, XIX, nr. 3–4, 2008, p. 317–327 318 BRÂNDUŞA FECIORU 2 sistemului de educaţie, care face ca schimbările din piaţa muncii să fie cu un pas înainte; mai grav este faptul că sistemul educaţional nu reuşeşte să fie corespunzător măcar la nivelul prezent al economiei. În ansamblu, sursa de creare de noi locuri de muncă provine din sectorul privat şi mai puţin din sectorul public. Din această perspectivă, politicile educaţionale din România ar trebui să fie mult mai orientate spre a răspunde dinamicii şi schimbărilor care apar în piaţa muncii. În zona stimulării iniţiativei antreprenoriale în rândul tinerilor s-au iniţiat o serie de măsuri şi s-au derulat o serie de programe de sprijinire din partea unor instituţii nonguvernamentale, dar rezultatele obţinute nu sunt încă la nivelul aşteptat. • Măsuri pentru stimularea spiritului antreprenorial la tineri. – Acordarea de credite subvenţionate pentru studenţii care au vârsta până în 30 ani şi sunt la prima facultate. Criteriile de acordare a acestor credite se referă la iniţiative individuale sau de grup de a constitui IMM-uri, asociaţii cooperatiste, asociaţii familiale sau de a desfăşura activităţi ca persoane fizice autorizate. – Acordarea de facilităţi fiscale pentru studenţii care doresc să înceapă o afacere proprie. Studenţii care îşi înfiinţează firme, mai ales cu obiect de activitate în domeniul producţiei sunt scutiţi de plata taxelor pentru autorizare şi beneficiază gratuit de servicii de consultanţă, specifice IMM-urilor. • Măsuri privind creşterea gradului de ocupare a tinerilor. – Sporirea ponderii cheltuielilor alocate măsurilor active de combatere a şomajului. – Îmbunătăţirea accesului tinerilor la măsurile active pentru combaterea şomajului, ceea ce ar duce la scăderea ratei şomajului de lungă durată. Ca urmare a implementării politicilor sociale privind prevenirea şi ameliorarea şomajului în rândul tinerilor şi stimulării accesului lor la piaţa muncii, rezultatele recente sunt încurajatoare, în sensul diminuării ratei de şomaj structural în rândul tinerilor. Un aspect pozitiv ilustrat de statisticile existente este acela al creşterii nivelului de instrucţie al tinerilor care intră în piaţa muncii: după cum am observat, numărul tinerilor care absolvă o instituţie de învăţământ universitar şi post- universitar a crescut simţitor în ultimii ani. Desigur că nu putem izola datele statistice de calitatea forţei de muncă, pe fondul transformării învăţământului universitar în învăţământ de masă, care, de multe ori, ascunde un şomaj mascat al tinerilor, prin amânarea integrării în piaţa muncii şi continuarea studiilor. Totuşi, această specificare referitoare la nivelul de educaţie cerut pentru un post a devenit destul de răspândită pe piaţa muncii din România, în sensul în care, chiar pentru posturi care în mod obişnuit ar putea fi îndeplinite de persoane cu studii medii, se solicită diploma de studii universitare. Măsurile adoptate de Guvernul României pentru reducerea fiscalităţii au vizat şi reducerea economiei subterane şi diminuarea numărului celor angajaţi fără carte de muncă, plătiţi „la negru” şi combaterea evaziunii fiscale. De asemenea, în scopul încurajării tinerilor specialişti de a nu mai fi tentaţi să plece din ţară, ceea ce ar avea ca efect scăderea migraţiei externe, Guvernul 3 MĂSURI DE ÎMBUNĂTĂŢIRE A ŞANSELOR TINERILOR 319 României a demarat un proiect care se numeşte Tineri Profesionişti, o iniţiativă care se leagă şi de procesul de reformă a administraţiei publice din România. Obiectivul general al acestui proiect a fost crearea unui sistem de recrutare şi selecţie, pentru posturile superioare din administraţia publică. Proiectul, finanţat de Uniunea Europeană, urmărea să dezvolte un sistem de proceduri de evaluare şi chiar de dezvoltare a carierei în administraţie publică, sistem implementat cu scopul creşterii competenţelor funcţionarilor publici şi al modernizării funcţiei publice, în ansamblul său, precum şi adaptarea acesteia la schimbările continue ale societăţii. PROPUNERI ŞI RECOMANDĂRI Un număr mai mare şi o mai mare diversificare a locurilor de muncă ar fi unul din elementele cele mai importante în ameliorarea şomajului la tineri. Stabilirea ca obiectiv din partea statului a dezvoltării economice a unei anumite zone sau domeniu de activitate, aduce după sine investiţii şi crearea de locuri de muncă. Ar fi necesară o diversificare a ofertei pe piaţa muncii, deoarece oferta locurilor de muncă pentru tinerii, în special pentru cei fără o pregătire adecvată, este limitată la comerţ, construcţii, meseria de confecţioner, croitorie, alimentaţie publică etc. Această diversificare trebuie gândită în corelaţie cu stimularea muncii la domiciliu şi cu locuri de muncă în care programul de lucru este flexibil. În cazul femeilor, ar fi un beneficiu foarte apreciat, deoarece ele ar avea posibilitatea să îşi îngrijească copiii. S-ar mai putea înfiinţa asociaţii la nivel comunitar pentru îngrijirea persoanelor bolnave sau a copiilor (tip baby-sitting), prin care s-ar crea locuri de muncă pentru femeile tinere. De altfel, această măsură a căpătat un avânt deosebit în ţările occidentale, atât ca urmare a îmbătrânirii populaţiei, cât şi ca urmare a schimbării obiceiurilor de viaţă – modernizarea încurajează modelul familiei nucleare, în care tinerii nu îşi mai asumă responsabilitatea îngrijirii bătrânilor. De aceea se apelează la ajutor specializat, cum ar fi apelarea la asistenţi sociali sau asistente medicale. O sursă importantă pentru aceste servicii se găseşte şi în România, unde persoane fără un loc de muncă preferă să lucreze în astfel de posturi în străinătate pentru a-şi asigura supravieţuirea economică. Un bun sistem de control al aplicării legilor ar fi un aspect important şi ar constitui un mesaj puternic, stimulant şi de siguranţă pentru tineri. Ar trebui organizate instituţii care să monitorizeze acţiunile referitoare la cadrul muncii, cărora tinerii să li se adreseze pentru sesizarea neconformităţilor cu prevederile legii. În timpul cercetării s-a conturat opinia conform căreia să existe măsuri de stimulare a angajării pentru tineri pe mai multe criterii: nu numai pentru absolvenţii de facultate sau pentru studenţi. Aceste facilităţi pe care guvernul le oferă angajatorilor ar trebui să fie alocate pe o durată mai lungă, astfel încât, „patroni” să nu mai fie tentaţi să le caute motive de concediere, pentru a angaja alţi tineri absolvenţi; în sensul acesta, întreprinzătorii mici şi mijlocii, în special, să beneficieze de subvenţiile acordate de stat. O modalitate concretă de sprijinire ar fi 320 BRÂNDUŞA FECIORU 4 aceea a facilitaţilor fiscale – reduceri de impozite pentru angajatorii care angajează anumite categorii profesionale şi de vârstă. Din punct de vedere instituţional, alte modalităţi de intervenţie în sprijinul accesului tinerilor pe piaţa muncii ar mai include: • Difuzare de informaţii utile cu privire la dinamica pieţei muncii, la situaţia ocupării, la tendinţele de specializare cerute pe piaţă. În acest sens, îmbunătăţirea pregătirii profesionale a funcţionarilor care lucrează în instituţiile şi organizaţiile din domeniul social şi al pieţei muncii ar ajuta la re-proiectarea sistemului comunicării între beneficiarii măsurilor şi asigurărilor sociale – şomerii – şi furnizorii de servicii sociale. Deosebit de utile şi cu rezultate vizibile s-au dovedit a fi schimburile de experienţă şi stagiile de specializare de care au beneficiat unii funcţionari. Acest schimb de practici de lucru este necesar şi pentru schimbarea atitudinii funcţionarilor, în orientarea lor mai mult spre servirea clienţilor. Această schimbare de atitudine din parte funcţionarilor publici ar duce la schimbarea percepţiei şomerilor despre utilitatea şi eficienţa în rezolvarea problemelor lor din partea instituţiilor statului. • Orientare profesională în ceea ce priveşte sursele de căutare şi identificare a locurilor de muncă, consilierea profesională în funcţie de abilităţi, aptitudini şi atitudini. În prezent, statul a investit în dezvoltarea acestor măsuri, dar modul de organizare şi de furnizare a acestor informaţii nu este suficient de apropiat de cerinţele pieţei muncii. Aminteam mai înainte că sursa principală de creare a locurilor de muncă provine din sectorul privat; dar chiar şi în sectorul public este nevoie de noi competenţe, abilităţi şi atitudini diferite de cele ale unei „mentalităţi de lucrător la stat”, despre care percepţia generală este că productivitatea şi calitatea muncii prestate sunt sub standardul cerut pe piaţă. În contextual actual de competitivitate tot mai mare, cultivarea şi dezvoltarea unei atitudini orientate spre client devine un imperativ şi o cerinţă în evaluarea generală a unui candidat, în procesul de selecţie pentru ocuparea unui post vacant. • Ajustarea portofoliului de cursuri de calificare şi recalificare oferite de Agenţiile Municipale de Ocupare a Forţei de Muncă. Cursurile organizate de stat trebuie să fie elaborate în funcţie de cererea pieţei, de specificul sectorului de activitate care generează crearea celor mai multe locuri de muncă şi de tipul de competenţe şi abilităţi cerut pe piaţă. AMOFM trebuie să urmărească în permanenţă care sunt tendinţele pieţei; ar trebui ca, pe baza analizelor economice, să anticipeze chiar care ar fi sectoarele economice care vor înregistra creştere şi care ar fi meseriile şi calificările care vor fi cerute în aceste sectoare. • Oferirea posibilităţii de calificare la locul de muncă. Această măsură ar fi deosebit de utilă şi necesară în cazul tinerilor care doresc să se specializeze într-o anumită meserie. Din această perspectivă, statul ar trebui să colaboreze cu asociaţiile profesionale, cum ar fi în domeniul resurselor umane, relaţii publice, publicitate şi marketing, diverse alte corpuri profesionale, pentru a acorda anumite facilităţi companiilor care sunt dispuse să implementeze astfel de programe de calificare la locul de muncă pentru tineri. Ideal ar fi ca acei tineri care dovedesc 5 MĂSURI DE ÎMBUNĂTĂŢIRE A ŞANSELOR TINERILOR 321 performanţă la locul de muncă să aibă şansa de a-şi continua atât instruirea – prin resurse subvenţionate de către stat, cât şi pregătirea profesională. În acest sens, angajatorul poate să adopte o atitudine pozitivă şi încurajatoare faţă de eforturile angajatului de dezvoltare continuă a abilităţilor şi pregătirii sale. Încurajarea unor astfel de programe de calificare la locul de muncă ar contribui şi la câştigarea unei experienţe profesionale pentru tineri, a deprinderii de cunoştinţe, aptitudini, precum şi a referinţelor profesionale cerute în procesul de selecţie pentru un loc de muncă. • Târgul locurilor de muncă – reprezintă un eveniment la care participă atât angajatori, şomeri, cât şi angajaţi care doresc o schimbare profesională sau pur şi simplu doresc să afle care sunt tendinţele pieţei, „ce posturi sunt disponibile şi ce se caută, ce profil de angajat”. Din această perspectivă, aceste târguri de joburi, sau burse ale locurilor de muncă devin de interes, ele fiind o bună ocazie de cunoaştere, prospectare şi identificare a oportunităţilor de angajare. Şi din prisma companiilor, aceste manifestări oferă posibilitatea selectării unui număr de candidaţi într-un timp scurt şi la costuri mai reduse decât prin anunţ în ziar sau agenţii de recrutare de personal. • Organizarea mai frecventă a bursei locurilor de muncă în funcţie de anumite specializări, care să aibă drept rezultat armonizarea intereselor angajatorilor – candidaţi potriviţi la costuri financiare şi de timp reduse – şi ale persoanelor aflate în căutarea unui loc de muncă, care au ocazia să compare şi să aleagă postul dorit. • Adoptarea unui program de lucru flexibil, ceea ce ar fi un avantaj pentru femeile cu copii, sau, mai bine zis, pentru familiile tinere cu copii care nu au posibilitatea unui ajutor din partea familiei, a părinţilor. Complementar cu adoptarea unui program flexibil, introducerea în schema organizaţională a posturilor cu jumătate de normă ar reprezenta o soluţie de creare a unor locuri de muncă pentru ucenici sau juniori. Această măsură ar fi benefică atât pentru tinerii aflaţi în căutarea unui loc de muncă, cât şi pentru companiile angajatoare, care ar economisi resurse financiare. • Crearea unor asociaţii colective – cu scop de informare şi sprijin. Din discuţiile purtate în timpul interviurilor a reieşit ideea de constituire a unor asociaţii voluntare bazate pe schimbul de informaţii, pe îndrumare şi susţinere reciprocă. Se semnalează utilitatea schimbului de informaţii privind locurile de muncă, privind tendinţele pieţei muncii, care ar fi sectoarele de activitate în dezvoltare, de ce competenţe este nevoie pentru a accede la un loc de muncă mai stabil, mai bine plătit şi care oferă condiţii de muncă decente. Avantajele unei astfel de organizaţii derivă din faptul că participanţii care ar face parte din respectiva asociaţie ar fi motivaţi de propriile lor nevoi să participe şi să se implice. În plus, provenind din medii diferite şi bazând-se pe experienţe diferite ar putea avea perspective diferite asupra pieţei muncii şi acest schimb de informaţii ar putea să îi ajute să îşi modeleze comportamentele şi atitudinile. A face parte dintr-o organizaţie bazată pe întrajutorare înseamnă şi un sprijin moral necesar în astfel de situaţii. Descurajarea, lipsa dorinţei de a mai căuta soluţii de salvare, sentimentul inutilităţii profesionale, 322 BRÂNDUŞA FECIORU 6 stigmatul social al sărăciei sunt tot atâtea faţete pe care le trăieşte o persoană fără un loc de muncă. Societăţile occidentale au dezvoltat, sub presiunea socială a şomajului, o varietate de astfel de forme de întrajutorare de tip comunitar, care ţin mai mult de imaginaţia socială şi de nevoia socială apărută la nivel local. În România, activitatea de voluntariat este foarte redusă, ea se derulează mai mult sub forma unor proiecte sponsorizate, care vizează acţiuni caritabile, vezi strângere de fonduri, sprijinirea anumitor categorii sociale dezavantajate: femeile maltratate, bătrâni, copiii cu handicap, copiii abandonaţi etc. În ţara noastră, încă nu au apărut aceste forme spontane ale asociaţiilor de tip întrajutorare comunitară. • În ceea ce priveşte tinerele femei, situaţia se complică, când acestea au copii în îngrijire. Crearea unor instituţii de îngrijire a copiilor (ex.: creşe, cămine cu program prelungit) care să faciliteze tinerelor mame intrarea pe piaţa muncii devine o măsura obligatorie de inserţie profesională pentru tinere femei. Ne referim aici la înfiinţarea unui număr mai mare de creşe şi grădiniţe de către stat, care să ofere costuri accesibile şi categoriilor sociale cu venituri mici şi în care calitatea serviciilor să fie la un nivel de siguranţă. O altă soluţie ar fi construirea de către companiile angajatoare a unor creşe chiar în interiorul incintei companiei. Această soluţie ar crea un avantaj competitiv pe piaţa forţei de muncă, în atragerea unor persoane motivate şi care ar manifesta şi un grad de dedicaţie ridicat. Siguranţa copiilor şi o bună educaţie constituie o sursă extrem de importantă de motivaţie pentru familiile tinere cu copii. Această situaţie este valabilă şi pentru copiii de vârstă şcolară primară, iar şcolile cu internate, care oferă asistenţă copiilor la încheierea programului şcolar sunt tot mai căutate. • Consultanţă juridică gratuită – înfiinţarea unor cabinete de specialitate juridică pe probleme legate de legislaţia muncii. În plus, aceste cabinete ar putea oferi informaţii mai diversificate şi cu privire la facilităţile legislative privind dezvoltarea unor activităţi antreprenoriale. • Servicii de consultanţă în resurse umane – înfiinţarea unor servicii de testare a abilităţilor şi competenţelor personale. Astfel de servicii ar ajuta tinerii, atât femei cât şi bărbaţi, să se orienteze spre domenii de activitate care li se potrivesc sau în care ar putea valoriza la maximum pregătirea, abilităţile sau experienţa de muncă, în cazul celor care au lucrat anterior. • Intensificarea parteneriatului cu mass-media, care are un rol fundamental în informarea populaţiei, cu consecinţe atât în ceea ce priveşte legislaţia în domeniul muncii şi protecţiei sociale, cât şi în ceea ce priveşte diseminarea unor noi modele profesionale, care să ajute la schimbarea atitudinii oamenilor cu privire la înţelegerea noilor cerinţe profesionale, la setul de competenţe şi aptitudinile aşteptate de angajator. În egală măsură, mass-media poate influenţa comportamentele organizaţiilor şi creşterea responsabilităţii corporative, care se referă la implicarea în problematica comunităţii în care activează respectiva companie. Schimbarea atitudinii de pasivitate, de aşteptare a unui ajutor din partea statului, schimbarea percepţiei potrivit căreia este „obligaţia statului” să îi sprijine 7 MĂSURI DE ÎMBUNĂTĂŢIRE A ŞANSELOR TINERILOR 323 pe cei aflaţi în sărăcie, ambele sunt cerinţe majore în combaterea cu succes a şomajului în România. Populaţia are convingerea că statul trebuie să asigure bunăstarea cetăţenilor săi, că trebuie să intervină în ajutorarea celor săraci, că trebuie să le apere drepturile chiar şi sectorul producţiei private, „să facă ordine” şi să impună legi stricte pentru apărarea democraţiei, pentru că altfel „patronii îşi fac legea lor”. „Atât timp cât nu se sprijină tineretul sub nici o formă (...) înainte se dădeau apartamente, se dădeau în rate; terminai şcoala erai obligat să te angajezi, statul îţi găsea un loc de muncă. Azi nu ai nici un sprijin din partea nimănui”. Reluând tema asociaţiilor de întrajutorare, ne vom referi, în continuare, la situaţia femeilor, deoarece considerăm foarte importantă contribuţia pe care aceste organizaţii de tip comunitar o pot avea asupra femeilor din România, care au o atitudine de pasivitate şi nu sunt obişnuite să lupte pentru drepturile lor. Se ştie că femeile pot să facă faţă multor situaţii, sunt capabile să îşi asume responsabilităţi şi facă faţă cu succes multiplelor solicitări la locul de muncă şi acasă. Ceea ce au nevoie ca ele să reuşească mai bine, să îşi asigure o poziţie recunoscută în societate şi pe piaţa muncii este să aibă mai multă încredere în forţele proprii, aspect ce poate fi cultivat în cadrul unei asociaţii de acest tip. Există percepţia că „mentalitatea unor femei” face imposibilă constituirea unor forme asociative în care să fie dezbătute problemele lor. Explicaţiile sugerate de persoanele intervievate se înscriu în paradigma tradiţionalistă a statutului femeii în societate: – femeile sunt preocupate de probleme casnice – creşterea copiilor, grija gospodăriei şi nu sunt dispuse să aloce din timpul şi energia lor pentru activitatea unei asociaţii; – ele cred în rolul tradiţional al femeii în gospodărie – „femeia este menită să nască, să facă curăţenie şi să crească copilul şi bărbatul aduce banii, îşi întreţine familia, iar tu faci totul în casă” (Monica M.); aceasta înseamnă că ele nici nu au un interes real pentru creşterea accesului lor pe piaţa muncii. Tot din datele obţinute prin această cercetare se remarcă lipsa iniţiativei la femei de a se constitui şi a se implica în astfel de asociaţii. La acestea se adaugă lipsa banilor şi a timpului necesar unor astfel de activităţi. Principiul „bogaţii susţin săracii” pare să funcţioneze foarte bine. Există concepţia potrivit căreia, cei care trebuie să iniţieze înfiinţarea unei asociaţii sunt cei bogaţi, iar săracii, cei nevoiaşi şi „bătuţi de soartă” să fie beneficiarii acestor asociaţii. În lipsa acestor preocupări şi disponibilităţi din partea celor bogaţi, de a se implica în activităţi caritabile, sectorul privat, „patronii”, sunt cei care ar trebui să contribuie, deoarece se presupune ca aceştia au bani şi ar putea contribui lunar cu o sumă pentru susţinerea celor defavorizaţi. „Sunt atâtea privatizări. Fiecare patron ar putea să facă în fiecare lună o cotizaţie acolo pentru fiecare, cât de mică (Camelia S.).” La nivel individual, persoanele definite ca şomer, au propriile lor întrebări şi îşi caută singuri soluţii la problemele lor. În acest context, factorii de reuşită în 324 BRÂNDUŞA FECIORU 8 demersurile personale ale şomerilor de a-şi găsi un loc de muncă sunt, în principal, educaţia, abilităţile şi competenţele fiecăruia. În condiţiile în care provii dintr-o familie „fără posibilităţi”, care nu poate să îţi ofere sprijinul necesar găsirii unui loc de muncă, ceea ce pot influenţa în mod direct şi aspectele asupra cărora intervin şomerii, sunt propriile lor calităţi şi abilităţi. Creşterea şanselor de acces pe piaţa muncii se face prin perfecţionare profesională, printr-o pregătire foarte bună, specializare într-o meserie şi formare profesională continuă. Numai un nivel ridicat de competenţă te poate ajuta să îţi găseşti şi să îţi păstrezi un loc de muncă; a deveni „indispensabil”/greu de înlocuit pentru angajatorul tău poate fi premisa siguranţei locului de muncă, pe termen lung. O altă strategie de reuşită ar fi acumularea mai multor calificări; diversificarea acestora asigură, în viitor, o creştere a şanselor de a găsi un loc de muncă. În contextul unor schimbări economice şi sociale rapide, sfera profesională este şi ea afectată; niciodată nu poţi să ştii ce şanse ţi se oferă şi trebuie să fii pregătit. În plus, standardul de competenţă profesională este în continuă ajustare şi perfecţionare. Datorită gradului de tehnologizare, conţinutul ocupaţiilor se schimbă odată cu transformările produse în diverse sectoare de activitate. Perseverenţa, căutarea de soluţii individuale, rezolvarea personală şi neprecupeţirea nici unui efort sunt ingredientele cele mai importante în construirea unei strategii de reuşită în viaţă pentru tinerii şomeri. Această convingere se bazează pe situaţii de viaţă individuale cărora tinerii trebuie să le facă faţă şi unde au observat că aceste calităţi i-au ajutat să depăşească aceste momente. În cazul în care o persoană nu are un loc de muncă şi nu întrevede nici o altă soluţie, fără „relaţii” (în discursul organizaţional şi social occidental conceptul de networking (reţea) devine un termen de referinţă în evaluarea şanselor de reuşită şi de performanţă socială a unei persoane) depinde de el însuşi să fie perseverent în căutarea soluţiilor de salvare. Un subiect ne declara: „Dacă tu te hotărăşti că vrei să faci ceva, faci pe dracu’ în patru şi faci”. Alte strategii individuale de „descurcare” în situaţia de şomaj sunt de ordin specific şi provin din încercările tinerilor de a se descurca şi a supravieţui economic în acest context. Unii tineri au încercat să lucreze în sistemul de vânzări de tipul „multi-layers marketing” – cele mai cunoscute firme fiind în domeniul cosmeticelor Avon, Oriflame, dar şi Zepter – în speranţa că vor învăţa ceva, vor acumula cunoştinţe profesionale şi vor câştiga şi ceva bani. Alţii se gândesc să găsească surse de finanţare pentru a începe o afacere pe cont propriu, deşi ar prefera să se asocieze cu alţi prieteni; în felul acesta şi riscul afacerii s-ar împărţi. Schimbarea atitudinii de pasivitate şi intensificarea eforturilor de identificare şi găsire a unor soluţii la nivel personal, accesarea informaţiilor cu privire la piaţa muncii, menţinerea legăturii cu instituţii şi organizaţii responsabile de reglementările pieţei muncii, dar şi cu agenţi economici care activează pe piaţa românească – sunt idei pe care tinerii le au pentru a-şi rezolva situaţia. 9 MĂSURI DE ÎMBUNĂTĂŢIRE A ŞANSELOR TINERILOR 325 Apar însă, în discursul tinerilor participanţi la acest studiu, elemente de descurajare şi pesimism, de derută profesională şi lipsă a unor oportunităţi. Aceste aspecte au la bază trei factori care influenţează opţiunile şi alegerile tinerilor: – lipsa de sprijin moral nu numai din partea societăţii, dar şi din partea comunităţii din care fac parte; – corupţia existentă la nivelul instituţiilor şi chiar a societăţilor comerciale, fenomen care are mai multe faţete – relaţii sociale, plata unui loc de muncă, solicitarea unor favoruri personale etc.; – o anumită blazare şi inerţie pe care tinerii o manifestă. La nivel individual, tinerii resimt nevoia fie a unui sprijin moral din partea familiei, atunci când se află în impas, fie nevoia de îndrumare în cariera profesională din partea organizaţiilor abilitate. Lipsa acestora creează descurajare şi neîncredere în propriile forţe. Tinerii au nevoie de un „mentor” care să îi îndrume către un domeniu de activitate potrivit şi care să le cultive încrederea. Poate cel mai mare obstacol în calea accesului la un loc de muncă îl constituie sistemul „pilelor” şi cel al locului de muncă plătit. Cel mai adesea, acestea sunt cele care contează la angajare, depăşind multe alte calităţi. Organizarea de concursuri pentru ocuparea unui loc de muncă devine o simplă formalitate. Tinerii sunt în unanimitate de acord că un post mai bun nu poate fi obţinut în nici un caz fără o relaţie şi fără bani. „Dacă ai bani şi relaţii nu contează ce ştii să faci…”. Opinia tinerilor este că nu contează nivelul de educaţie şi nici nivelul de calificare, „dacă ai bani şi pile…”. De asemenea, practica plăţii pentru un loc de muncă este foarte răspândită. Mulţi tineri s-au confruntat cu astfel de cereri când au căutat un loc de muncă atât în domeniu sănătăţii, al învăţământului, în administraţia publică şi chiar şi în sectorul privat; preţurile sunt bine cunoscute. Există cazuri în care se cumulează astfel de întâmplări, ceea ce generează lipsa oricărei speranţe de a-şi mai găsi un loc de muncă. Pe lângă obstacolele discutate anterior, există şi bariere psihice pe care tinerii şi le creează singuri. Alte măsuri pe care statul le poate adopta pentru ameliorarea şomajului se referă la întărirea măsurilor legislative prin care să se asigure nu numai obligaţia respectării drepturilor femeilor şi bărbaţilor în piaţa muncii, dar să existe şi instituţiile necesare urmăririi modului în care se implementează şi se aplică aceste măsuri. Aceste măsuri ar trebui să cuprindă: – prevederi legale clare cu privire la anumite aspecte legate de egalitatea şanselor între bărbaţi şi femei; – facilităţi atractive şi stimulative pentru angajatori, pentru a-i coopta în adoptarea anumitor propuneri de măsuri active în vederea creşteri gradului de ocupare, în special la tineri. Subvenţionarea din partea statului sau cointeresarea financiară a agenţilor economici (atât în sectorul de stat, cât şi în cel privat) în sponsorizarea anumitor cursuri de calificare şi re-calificare profesională, stimularea fiscală a angajatorilor pentru încadrarea în muncă a tinerilor cu program parţial şi/sau flexibil de muncă. Acţiuni de acest tip pot fi posibile şi prin acordarea de 326 BRÂNDUŞA FECIORU 10 facilităţi fiscale angajatorilor de stat şi particulari (scutiri de la plata unor impozite şi taxe, subvenţionarea pe parcursul a şase luni a unui procent de 50% din salariul tinerilor de la bugetul local) etc.; – completarea cadrului legislativ existent şi introducerea unor noi reglementări în „Dreptul muncii” care să asigure favorizarea reinserţiei profesionale a tinerilor şomeri – mai ales în cazul celor încadraţi în grupa şomaj de lungă durată. În acest sens, extinderea unor prevederi cuprinse în „Codul muncii” ar ajuta la crearea unui cadru legislativ mai încurajator, atât pentru angajaţi (cu includerea diverselor forme de muncă – muncă cu timp parţial, program flexibil, muncă la domiciliu) cât şi pentru angajatori (prin crearea unui cadru care le-ar permite mai multă flexibilitate în organizarea muncii); – acordarea unor facilităţi fiscale întreprinderilor mici şi mijlocii la nivel local, care să le încurajeze să se dezvolte şi în afaceri complementare, ceea ce ar genera crearea unor noi locuri de muncă. Aceste facilităţi se referă la deduceri de impozit, credite, reducerea de taxe şi impozite pe o perioadă determinată de la începutul activităţii în sectorul particular; – crearea unui suport logistic necesar realizării unei campanii de informare a tinerilor asupra legislaţiei pieţei muncii – inclusiv pentru semnalarea şi monitorizarea cazurilor de hărţuire sexuală şi discriminare pe bază de gen şi vârstă. În acest sens, realizarea unei reţele de birouri publice pentru informare şi consultanţă la cerere în domeniul muncii şi al problemelor cu care se confruntă tinerii pe piaţa forţei de muncă ar fi o acţiune necesară; – declanşarea mai multor campanii de promovare a „exemplelor pozitive”, a modelelor de reuşită a tinerilor în diverse domenii de activitate, prin intermediul mass-media, care să aibă ca obiectiv schimbarea pe termen lung a percepţiei tinerilor în ceea ce priveşte raportarea lor la munca salariată. În plus, promovarea modelelor pozitive le-ar inspira mai multă încredere şi angajatorilor de a le acorda o şansă tinerilor de a învăţa o meserie, a deprinde un mod de lucru profesionist, a aborda o atitudine pozitivă cu privire la locul de muncă şi a-şi construi o carieră; – asistenţii sociali trebuie să aibă un rol bine definit în cadrul comunităţii locale şi să-şi asume responsabilitatea funcţiei lor, în conformitate cu atribuţiile prevăzute prin lege – să îşi asume rolul de coach: – ceea ce se cheamă în literatura de specialitate, de management, îndrumător/antrenor; – stimularea la nivel local a angajării în noile instituţii create a şomerilor, ceea ce ar conduce la scăderea ratei şomajului – mai ales a şomajului de lungă durată; – angajatorii ar trebui obligaţi să răspundă pentru acurateţea informaţiilor din anunţul de angajare şi pentru corectitudinea procesului de selecţie a candidaţilor. Mulţi participanţi la acest studiu au reclamat faptul că s-au confruntat cu situaţii în care postul anunţat era deja ocupat sau în care procesul de selecţie a candidaţilor pentru un post nu a fost unul transparent. Mediatizarea unor profile/modele de tineri care au reuşit în viaţă şi au confirmat în plan profesional ar ajuta la schimbarea atitudinii angajatorilor care ar privi cu mai multă încredere tinerii şi 11 MĂSURI DE ÎMBUNĂTĂŢIRE A ŞANSELOR TINERILOR 327 capacitatea lor de motivare şi mobilizare a propriilor eforturi pentru a obţine rezultatele cele mai bune în munca pe care o desfăşoară. În acest sens, şi tinerii ar căpăta o mai mare încredere în abilitaţile lor şi s-ar simţi mai motivaţi să confirme aşteptările angajatorilor, dacă li se va da o şansă. BIBLIOGRAFIE 1. Augustin, J. P., Les jeunes dans la ville, Bourdeaux, Presses Universitaires de Bourdeaux, 1991. 2. Barr, N., Pieţele forţei de muncă şi politica socială în Europa centrală şi de est, Bucureşti, Centrul de calcul, statistică sanitară şi documentare medicală, 1995. 3. Beck, U., Risk Society. Towards a New Modernity, London, Sage Publications, 1992. 4. Demaziere, D., Chômage en crise, Presses Universitaires de Lille, 1992. 5. Dubar, C., La socialisation: construction des identités sociales et professionnalles, Paris, Armand Colin, 1991. 6. Esping-Andersen, G., Welfare State in Transition: National Adaptation in Global Economies, London, Sage Publications, 1996. 7. Freyssinet, J., Le Chômage, Paris, Editions La Decouverte, 1993. 8. Mărginean, I., coordonator, Tineretul deceniului unu, Bucureşti, Editura Expert, 1996 9. Mărginean, I., Politica socială şi economia de piaţă în România, Bucureşti, Centrul de informare şi documentare economică, 1994. 10. Mărginean, I., Bălaşa, A., coordonatori, Calitatea vieţii în România, Bucureşti, Editura Expert, 2005. 11. Paoli, P., Merllie, D., Third European Survey on working conditions 2000, EFILWC, 2001. 12. Vultur, M., coordinator, Regard sur les jeunes en Europe centrale et orientale, Quebec, L’editions de l’IQRC, Les presses de l’université Laval, 2004. 13. Zamfir, C. (coord.), Politici sociale în România: 1990–1998, Bucureşti, Editura Expert, 1999. 14. Principalele legi care constituie cadrul normativ din domeniul muncii şi egalităţii între femei şi bărbaţi pe piaţa forţei de muncă din România: ● Legea nr.1/1991 ● Legea 107/2004 ● Legea 580/2004 şi OUG 144 /2005 ● H.G. – 74/2002 ● H.G. – 1089/2002 ● H.G. – 934/2004 ● H.G. – 936/2004 ● H.G. – 937/2004 his article contains recommendations regarding public policies aimed to increase the access of young people to the T labor market. These recommendations are based on the results of research conducted during the elaboration of author’s PhD thesis. It contains aspects regarding the stimulation of entrepreneurial skills among young people, and the increase of job attendance by them. Keywords: (employment) occupation, professional orientation, unemployment. 